เล็งคลอดกรมธรรม์ ดูแลเฉพาะ‘บิ๊กไบค์’
สมาคมประกันฯ เล็งคลอดกรมธรรม์บิ๊กไบค์ หวังคิดเบี้ยตามความเสี่ยง
1 มิ.ย. 2558

สมาคมประกันฯ เล็งคลอดกรมธรรม์บิ๊กไบค์ หวังคิดเบี้ยตามความเสี่ยง 
นายอานนท์ วังวสุ นายกสมาคมประกันวินาศภัยไทย เปิดเผยว่า สมาคมอยู่ระหว่างพิจารณารูปแบบการรับประกันภัยรถจักรยานยนต์ขนาดใหญ่ หรือบิ๊กไบค์ เพื่อให้สอดคล้องกับความเสี่ยงและสภาพความเป็นจริง จากปัจจุบันที่อัตราเบี้ยบิ๊กไบค์จะอ้างอิงรถจักรยานยนต์ธรรมดา ทำให้บริษัทประกันภัยไม่กล้ารับประกัน เพราะไม่มีอัตราเบี้ยบิ๊กไบค์โดยตรง ขณะที่รถมีราคาสูงตั้งแต่คันละแสนบาทจนถึงล้านบาท หากรับประกันจะไม่คุ้มกับความเสี่ยงที่เกิดขึ้น
ทั้งนี้ เบื้องต้นมี 2 แนวทาง คือ แยกกรมธรรม์ออกต่างหากเหมือนซูเปอร์คาร์ หรือแยกวิธีคิดเบี้ยออกจากรถมอเตอร์ไซค์ทั่วไป และจะระบุชื่อหรือคิดเบี้ยตามผู้ขับขี่ด้วย เพราะเป็นรถที่มีสมรรถนะสูง จึงต้องการขายประกันบิ๊กไบค์ให้ผู้ที่มีความสามารถและทักษะในการขับขี่มากกว่า